უნივერსიტეტის ღონისძიებების პორტალი

პროფესორ ვლადიმირ ბენკოს საჯარო ლექციათა სერია
2018-08-28 11:00 (Asia/Dubai)
28, 29 და 30 აგვისტოს, 11: 00 საათზე, ილიას სახელმწიფო უნივერსიტეტის F303 აუდიტორიაში გაიმართება სლოვაკეთის მეცნიერებათა აკადემიის ლ. შტურის სახელობის ენათმეცნიერების ინსტიტუტის პროფესორის, ვლადიმირ ბენკოს საჯარო ლექციათა სერია შემდეგი თანმიმდევრობით:

28 აგვისტო – კორპუსული მეთოდოლოგიის გამოყენება ლექსიკოგრაფიული, მთარგმნელობითი და სხვა ტიპის კვლევების დროს;
29 აგვისტო – კორპუსის დიზაინისა და კორპუსების შედგენაზე ორიენტირებული კომპიუტერული უზრუნველყოფა;
30 აგვისტო – ონლაინკორპუსები და Aranea-ს ქართულენოვანი რესურსი.

პროფესორ ბენკოს საჯარო ლექციათა სერია ტარდება შოთა რუსთაველის ეროვნული სამეცნიერო ფონდის მიერ დაფინასებული ციფრული ჰუმანიტარიის სტრუქტურული სადოქტორო პროგრამის ფარგლებში.
დრო: 28, 29 და 30 აგვისტო, 11:00 საათი
ადგილმდებარეობა: F303 აუდიტორია (ქაქუცა ჩოლოყაშვილის გამზირი N3/5), ილიას სახელმწიფო უნივერსიტეტი
დასწრება თავისუფალია.

ქართველოლოგიის საერთაშორისო კონფერენცია „სამხრეთ კავკასიური ცარცის წრე 2“
2018-09-12 10:00
12-14 სექტემბერს ილიას სახელმწიფო უნივერსიტეტი მასპინძლობს ქართველოლოგიის საერთაშორისო კონფერენციას „სამხრეთ კავკასიური ცარცის წრე 2“. კონფერენციის ორგანიზატორები არიან: ილიას სახელმწიფო უნივერსიტეტი, მერილენდის უნივერსიტეტი (აშშ) და უნივერსიტეტი პარიზი 8 (საფრანგეთი). კონფერენცია დაფინანსებულია რუსთაველის ეროვნული სამეცნიერო ფონდის მიერ.
ქართველოლოგიის საერთაშორისო კონფერენცია „სამხრეთ კავკასიური ცარცის წრე“ 2016 წელს დაარსდა უცხოელი ქართველოლოგების ინიციატივით; ამავე წელს პარიზში გაიმართა პირველი კონფერენცია: „სამხრეთ კავკასიური ცარცის წრე 1“. 2018 წლის 2-11 სექტემბერს ილიას უნივერსიტეტის მხარდაჭერით ჩატარდა ამავე სახელწოდების საზაფხულო სკოლა, ხოლო 12-14 სექტემბერს კონფერენცია , რომლის მიზანია ქართველოლოგიური კვლევების ინტერნაციონალიზაცია, ქართველი და უცხოელი მკვლევრებისთვის ერთიანი სამუშაო პლატფორმის შექმნა, ქართველოლოგიისა და კავკასიოლოგიის, როგორც მნიშვნელოვანი საენათმეცნიერო დარგების, პოპულარიზაცია უცხოურ უნივერსიტეტებში.
ქართველ მეცნიერებთან ერთად კონფერენციაში მონაწილეობას იღებენ ამერიკისა და ევროპის უნივერსიტეტებში ქართველოლოგიურ პრობლემატიკაზე მომუშავე 15 მეცნიერი.
კონფერენციის პროგრამა იხილეთ თანდართული ფაილის სახით.

სემინარი: კავკასიის ბიომრავალფეროვნების კვლევა
2018-09-14 14:00
14 სექტემბერს, 14:00 საათზე, ილიას სახელმწიფო უნივერსიტეტის G106 აუდიტორიაში გაიმართება სემინარი თემაზე: „კავკასიის ბიომრავალფეროვნების კვლევა“.
პროექტში მონაწილეობენ პრეშოვის უნივერსიტეტის (სლოვაკეთი), ბუნების ისტორიის მუზეუმის (უნგრეთი), სამხრეთ ბოჰემიის უნივერსიტეტის (ჩეხეთი), ლოძის უნივერსიტეტის (პოლონეთი), აზერბაიჯანის მეცნიერებათა აკადემიისა (აზერბაიჯანი) და ილიას სახელმწიფო უნივერსიტეტის (საქართველო) მეცნიერები.
შეხვედრის ორგანიზატორები ისაუბრებენ ბიომრავალფეროვნების პრობლემებზე, თანამშრომლობის და პარტნიორობის შესაძლებლობებზე.
ბიომრავალფეროვნება, რომელიც ყველა ჩვენგანისათვის უდიდეს ღირებულებას წარმოადგენს ეკოსისტემური სერვისების (ეკონომიკური, კულტურული, ესთეტიკური, სამეცნიერო და საგანმანათლებლო) თვალსაზრისით, მძიმე ზემოქმედებას განიცდის, რაც მისი დაკარგვის სერიოზულ საფრთხეს ქმნის იმის გამო, რომ ბუნების დამცველები, გარემოსდაცვითი პოლიტიკის სფეროში მომუშავე სპეციალისტები და ადგილობრივი თემები არ თანამშრომლობენ. მეტიც, გარემოსდაცვითი განათლება ხშირად ფორმალური და არაეფექტურია. ამიტომ ბიომრავალფეროვნების ეფექტური კონსერვაციასა და გარემოს მენეჯმენტის შესახებ უფრო მეტი პროექტის განხორციელებაა საჭირო.
ვიშეგრადის ფოდნის მიერ დაფინანსებული საერთაშორისო პროექტის “V4 და აღმოსავლეთ პარტნიორობის თანამშრომლობა ბიომრავალფეროვნების კონსერვაციაში ადამიანის კეთილდღეობისათვის” მიზანია შეიქმნას ერთიანი ქსელი, რომელშიც გაერთიანებული იქნებიან ბიოლოგები, გარემოსდაცვითი და სხვა არასამთავრებო ორგანიზაციები, ადგილობრივი პოლიტიკის შემქმნელები (სამინისტროში დასაქმებული მოხელეები) და ადგილობრივი საზოგადოება, რომელიც ხელს შეუწყობს ბიომრავალფეროვნების დაცვის უკეთესი კონცეფციებისა და პრაქტიკის განხორციელებას, გარემოსდაცვითი ცნობიერების ამაღლებას, გარემოსდაცვითი რეგიონული სტრატეგიების გაუმჯობესებას კლიმატის ცვლილებებისა და მდგრადი განვითარების კონტექსტში.
დრო: 14 სექტემბერი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. №1)
დასწრება თავისუფალია.
2018

პირველკურსელების მიღების ცერემონია –Welcome Party 2018
2018-09-21 17:24
ილიაუნის პირველკურსელების მიღების ცერემონია 29 სექტემბერს, 18:00 საათზე, ვაკის პარკში გაიმართება.
ტრადიციულად, ღონისძიების მთავარ სცენაზე წელსაც დავაჯილდოებთ ერთიან ეროვნულ გამოცდებზე წარმატებულ პირველკურსელებს.
დაჯილდოების შემდეგ მთავარ სცენაზე გაიმართება კონცერტი.
კონცერტზე დაუკრავენ:
Badford Falls
Killages
Ziad Aliev-ის DJ სეტი
ღონისძიება ფეიერვერკით დასრულდება.
გილოცავთ სასწავლო წლის დაწყებას და გელოდებით!
დრო: 29 სექტემბერი, 18:00 საათი
ადგილმდებარეობა: ვაკის პარკი

კავკასიასა და ცენტრალურ აზიაში სეისმური ქსელის განვითარების პროექტის სამუშაო შეხვედრა
2018-09-25 09:00
25-27 სექტემბერს, 09:00 საათზე, სასტუმრო „თბილისი მერიოტში“ გაიმართება საერთაშორისო სამუშაო შეხვედრა პროექტისა, რომელიც ითვალისწინებს კავკასიასა და ცენტრალურ აზიაში სეისმური ქსელის განვითარებას. ვორკშოპის მიზანია ახალი რეგიონული პროექტის სამუშაო ვერსიის წარდგენა.
პროექტი, რომლის ლიდერი ქვეყანა საქართველოა, განხორციელდება ამერიკის შეერთებული შტატების ენერგიის დეპარტამენტის სეისმური თანამშრომლობის მიზნობრივი პროგრამის ფარგლებში. მას ორგანიზებას გაუწევს უკრაინასა და ყაზახეთში მეცნიერებისა და ტექნოლოგიის ცენტრები (STCU, ISTC). პროექტში მონაწილეობენ საქართველო, აზერბაიჯანი, სომხეთი, ყაზახეთი, უზბეკეთი, ყირგიზეთი, თურქმენეთი და ტაჯიკეთი.
დრო: 25-27 სექტემბერი, 09:00 საათი
ადგილმდებარეობა: სასტუმრო „თბილისი მერიოტი“ (რუსთაველის გამზ. N13)

საჯარო ლექცია „ლიტერატურა და რეპრესიები საბჭოთა საქართველოში“
2018-09-26 19:00
26 სექტემბერს,19:00 სთ-ზე, ილიას სახელმწიფო უნივერსიტეტის წიგნის სახლში „ლიგამუსი“ ჰაინრიჰ ბიოლის ფონდის სამხრეთ კავკასიის რეგიონული ბიურო და ილიას სახელმწიფო უნივერსიტეტის გენდერის კვლევის ცენტრი გიწვევთ საჯარო ლექციაზე „ლიტერატურა და რეპრესიები საბჭოთა საქართველოში“.
ლექციას გაუძღვება მწერალი, ივანე ჯავახიშვილის სახელობის თბილისის სახელმწიფო უნივერსიტეტის გენდერის კვლევის ინსტიტუტის მიწვეული პროფესორი თამთა მელაშვილი.
ქალთა ისტორიის კვლევის გამოცდილებასა და სირთულეებზე ისაუბრებენ მკვლევრები: ლანა მუშკუდიანი, ნინო ცქიფურიშვილი, ქეთი ხუციშვილი და თამარ ნოდარიშვილი.
საბჭოთა ტოტალიტარულ წარსულსა და 1930-იანი წლების რეპრესიებზე მსჯელობისას ნაკლები ყურადღება ეთმობა გენდერს, როგორც ისტორიული ანალიზის მნიშვნელოვან კატეგორიას. ქალთა მივიწყებული ბიოგრაფიების კვლევა სწორედ ამ დანაკლისის შევსების მცდელობაა სამი მნიშვნელოვანი ქალის – ლიდია გასვიანის, თინა გველესიანისა და მარიკა მიქელაძის – ბიოგრაფიების შექმნით.
დრო: 26 სექტემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კარლ ფრიდრიხ ლემან-ჰაუპტის საერთაშორისო სადოქტორო პროგრამის პრეზენტაცია
2018-09-27 15:00
27 სექტემბერს, 15:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტისა და გეორგ-აუგუსტის გიოტინგენის უნივერსიტეტის (გერმანია) ერთობლივი ტრანსდისციპლინური საერთაშორისო სადოქტორო პროგრამის – კარლ ფრიდრიხ ლემან-ჰაუპტის საერთაშორისო სადოქტორო პროგრამა – პრეზენტაცია გაიმართება.
პროგრამა დოქტორანტებს შესაძლებლობას აძლევს კოტუტელის პრინციპზე დაფუძნებული მოდელით დაიცვას სადოქტორო ნაშრომი და მიიღოს ორმაგი სადოქტორო ხარისხი და ორივე უნივერსიტეტის დიპლომი.
პროგრამის დოქტორანტები სრულ დაფინანსებას იღებენ ფოლკსვაგენის ფონდისა და შოთა რუსთაველის ეროვნული სამეცნიერო ფონდისგან.
დრო: 27 სექტემბერი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
სამუშაო ენა: გერმანული და ქართული (უზრუნველყოფილი იქნება სინქრონული თარგმანი)
დასწრება თავისუფალია.

საჯარო ლექცია „რა არის ძალადობა?“
2018-10-02 15:00
2 ოქტომბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება საჯარო ლექცია „რა არის ძალადობა?“, რომელსაც გაუძღვებიან ექსპერტები – ნინო დარსაძე და ნანა მაისაშვილი (საქართველოს ჯანდაცვის საზოგადოებრივი ფონდი).
2018 წლის 1-ლ ივნისს დაიწყო ბავშვთა მიმართ ძალადობის სოციალური ნორმების ცვლილებისაკენ მიმართული საკომუნიკაციო კამპანია: „დაასრულე ძალადობა!“. კამპანიას ახორციელებს გაეროს ბავშვთა ფონდი ევროკავშირის მხარდაჭერით.
საქართველოს მოსახლეობის თითქმის ნახევარი დასაშვებად მიიჩნევს ბავშვთა მიმართ ძალადობას. მოსახლეობის 60% ფიქრობს, რომ ბავშვის აღზრდისას ძალადობრივი მეთოდების გამოყენება უფრო შედეგიანია, ვიდრე არაძალადობრივი მეთოდებისა. ზოგადად, მაღალია როგორც ბავშთა მიმართ ძალადობის, აგრეთვე ძალადობის მიმართ ტოლერანტობის დონე.
ბავშვთა მიმართ ძალადობის, აგრეთვე მის მიმართ ტოლერანტული დამოკიდებულების განმაპირობებელია არსებული სოციალური ნორმები.
კამპანიის „დაასრულე ძალადობა!“ მიზანი სწორედ ამ სოციალური ნორმების ცვლილებაა, რაც მიიღწევა საზოგადოების ჩართულობით და თემაზე დისკუსიის ინიცირებით, იმისათვის, რომ საზოგადოების კრიტიკულად განწყობილმა ნაწილმა გააცნობიეროს, რეალურად რას წარმოადგენს ბავშვთა მიმართ ძალადობა, რომ არ არსებობს ძალადობის მისაღები/მსუბუქი ფორმა და რომ რეაგირებაა საჭირო ბავშვთა მიმართ ძალადობის ყოველ ფაქტზე.
დრო: 2 ოქტომბერი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია ჩაის ცერემონიისა და იკებანას ხელოვნების შესახებ
2018-10-03 16:00
3 ოქტომბერს, 16:00 საათზე, ილიას სახელმწიფო უნივერსიტეტის E207 აუდიტორიაში ილიაუნის გ. წერეთლის აღმოსავლეთმცოდნეობის ინსტიტუტის იაპონიის ცენტრის ინიციატივით გაიმართება ჩაის ცერემონიისა და იკებანას ხელოვნების ცნობილი იაპონელი სპეციალისტის, ცუკამოტო მაკის საჯარო ლექცია ჩაის ცერემონიისა და იკებანას ხელოვნების შესახებ
ცუკამოტო მაკის დამთავრებული აქვს კიოტოში, დაიკაკუჯის ბუდისტურ ტაძართან არსებული საგას პროფესიული სკოლა, რომელიც იაპონიაში ჩაის ცერემონიისა და იკებანას ხელოვნების ერთ-ერთ საუკეთესო სასწავლებლად ითვლება. ლექციაზე საუბარი იქნება ურასენკესა (ჩაის ცერემონიის სამი მთავარი მიმდინარეობიდან ერთ-ერთი) და იკებანას ხელოვნებაში საგა-გორიუს მიმდინარეობის შესახებ.
მომხსენებელი ლექციის დროს მოამზადებს იკებანას ნიმუშებს და მსურველებს ჩართავს თაიგულების მომზადების პროცესში.
ლექციის ენა: იაპონური (თანმიმდევრული ქართული თარგმანით)
დრო: 3 ოქტომბერი, 16:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

საერთაშორისო კონფერენცია „ქართველთა კულტურული კვალი გერმანიაში“
2018-10-04 09:30
2018 წლის 4-5 ოქტომბერს ილიას სახელმწიფო უნივერსიტეტის წიგნის სახლში „ლიგამუსი“ გაიმართება ქართულ-გერმანული ურთიერთობების 200 წლისთავისადმი მიძღვნილი საერთაშორისო კონფერენცია: „ქართველთა კულტურული კვალი გერმანიაში“.
კონფერენციის მიზანია, შეაჯამოს და ქართველ და უცხოელ მეცნიერებს განსახილველად წარუდგინოს 2015-2018 წლებში ილიას სახელმწიფო უნივერსიტეტში განხორციელებული ამავე სახელწოდების კვლევითი პროექტის შედეგები (პროექტის ხელმძღვანელი – პროფ. ნ. დობორჯგინიძე).
პროექტი დაფინანსებულია რუსთაველის ეროვნული სამეცნიერო ფონდის მიერ. კონფერენციის თანაორგანიზატორია რეგენსბურგის აღმოსავლეთ და სამხრეთ ევროპის კვლევების ინსტიტუტი.
კონფერენციის სამუშაო ენები: გერმანული (გერმანულენოვან მოხსენებებს ექნება ქართული ანოტაციები), ინგლისური.
დრო: 4-5 ოქტომბერი
ადგილი: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.
დეტალური ინფორმაცია კონფერენციის პროგრამისა და მომხსენებლების შესახებ იხ. ბმულზე: http://qakuna.iliauni.edu.ge/ka/conference

საჯარო ლექცია: „ღირებულებათა მეტამორფოზები და ეიზენშტეინის „კაპიტალი“
2018-10-04 19:00
4 ოქტომბერს, 19:00 საათზე, ილიას სახელმწიფო უნივერსიტეტის A101 აუდიტორიაში ელენა ვოგმანი წაიკითხავს საჯარო ლექციას თემაზე: „ღირებულებათა მეტამორფოზები და ეიზენშტეინის „კაპიტალი“.
ღონისძიების ორგანიზატორია გოეთეს ინსტიტუტი გამომცემლობა „საგასთან“ ერთად.
კარლ მარქსის „კაპიტალის“ ეიზენშტეინისეული ეკრანიზაცია, მიუხედავად იმისა, რომ ვერ განხორციელდა, დღემდე არ ასვენებს კინემატოგრაფისტებს, ისტორიკოსებსა და მწერლებს. მეტიც, მისი პირველი „მატერიალური“ გამოვლინება ათგვერდიანი ფრაგმენტია რეჟისორის სამუშაო ჩანაწერებიდან.
მომხსენებელი საუბრისას დაეყრდნობა „კაპიტალთან“ დაკავშირებულ ვრცელ საარქივო მასალას (500 გვერდამდე), რომელიც „დიალექტიკური მიდგომისა და სწავლის ნათელი ნიმუშია“, როგორც მას თავად ეიზენშტეინი უწოდებდა, ჩანახატებით, ამონარიდებით, დიაგრამებით სტატიების მონახაზებით, ნეგატივებით (ფილმიდან „ოქტომბერი“), შენიშვნებითა და თეორიული ნააზრევით, ასევე სხვადასხვა წყაროდან მოხმობილი ციტატებით და სხვ.
მომხსენებლის შესახებ
ელენე ვოგმანი (ბერლინი) არის ლიტერატურათმცოდნე, ავტორი და კურატორი კვლევით პროექტისა „რითმი და პროექცია“ (თავისუფალი უნივერსიტეტი, ბერლინი). მისი დისერტაცია „ეროტიკული ფიქრი. ეიზენშტეინის ექსცენტრული მეთოდი“ გამოსცა გამომცემლობა diaphanes-მა; მისი საკვლევი თემებია: ვიზუალური ფიქრი, რითმის ანთროპოლოგია, ეთნოგრაფია და დოკუმენტური პრაქტიკები; მარი რებეჩისა და ტილ გათმანთან ერთად კურირებდა გამოფენას „სერგეი ეიზენშტეინი: რითმის ანთროპოლოგია“ (Nomas Foundation, რომი); ელენე ვოგმანი ამჟამად მუშაობს მეორე წიგნზე ”Dance of Values. Eisenstein’s Capital Project”, რომელშიც ეიზენშტეინის პროექტის „კაპიტალი“ გამოუქვეყნებელ მასალას, გოეთეს მორფოლოგიის, ჯოისის ულისესა და მარქსის ღირებულების მეტამორფოზების ახლებურ ინტერპრეტაციებს იძლევა.
სამუშაო ენა: ინგლისური
დრო: 4 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ლიბერთი ბანკის საინფორმაციო შეხვედრა სტუდენტურ ვაკანსიებთან დაკავშირებით
2018-10-05 13:30 - 15:00
5 ოქტომბერს, პარასკევს, 13:30 საათზე, ილიას სახელმწიფო უნივერსიტეტის E207 აუდიტორიაში სტუდენტურ ვაკანსიებთან დაკავშირებით საინფორმაციო შეხვედრას გამართავს ერთ-ერთი მსხვილი დამსაქმებელი საქართველოში – ლიბერთი ბანკი.
ლიბერთი მუდმივად ხელს უწყობს სტუდენტების დასაქმებას თბილისსა და რეგიონებში. სწორედ ამ მიზნით ილიაუნის სტუდენტებს გთავაზობთ წინა ხაზის ვაკანსიებს და ანაზღაურებად სტაჟირებას შემდეგ პოზიციებზე:

მითერი
მოლარე-ოპერატორი
მოლარე
გაყიდვების მენეჯერი
კრედიტოფიცერი (სტაჟირება)

ვაკანსიების შესახებ დეტალურ ინფორმაციას გაეცანით აქ: https://goo.gl/DXXEPW
დაინტერესებული სტუდენტები ლიბერთის წარმომადგენლებთან შეხვედრაზე ამომწურავ ინფორმაციას მიიღებენ ბანკის შემოთავაზების შესახებ, მოისმენენ ტოპმენეჯმენტის წარმომადგენელთა მოხსენებებს და საშუალება ექნებათ, ადგილზე გააკეთონ განაცხადი ვაკანსიებზე.
შეხვედრა საინტერესო იქნება ბანკში დასაქმების მსურველი ნებისმიერი მიმართულების დამამთავრებელი კურსის სტუდენტებისა და კურსდამთავრებულებისთვის.
შეხვედრაზე დასასწრებად საჭიროა წინასწარი რეგისტრაცია.
დრო: 5 ოქტომბერი, 13:30 საათი
ადგილმდებარეობა: E207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი

საჯარო ლექცია „ნიკო მარი მოდერნიზმის კულტურის კონტექსტში“
2018-10-05 19:00
5 ოქტომბერს, 19:00 სააათზე, ილიას სახელმწიფო უნივერსიტეტის A101 აუდიტორიაში გაიმართება საჯარო ლექცია „ნიკო მარი მოდერნიზმის კულტურის კონტექსტში“.
ლექცია ორგანიზებულია გოეთეს ინსტიტუტის, გამომცემლობა „საგას“ და ილია სახელმწიფო უნივერსიტეტის სოციალური და კულტურის კვლევების ინსტიტუტის მიერ.
მომხსენებლები: ელენა ვოგმანი (ბერლინის თავისუფალი უნივერსიტეტი)
გიორგი მაისურაძე (ილიას სახელემწიფო უნივერსიტეტი)
სემინარზე ელენა ვოგმანი წარმოადგენს სანკტ-პეტერბურგში, ნიკო მარის არქივში, მოძიებულ დღემდე გამოუქვეყნებელ მასალებს მეცნიერის მიერ 1917-1918 წლებში ანისში ჩატარებული არქეოლოგიური ექსპედიციიდან. საუბარი იქნება ნიკო მარის მოძღვრებათა პარალელებზე მის თანამედროვე ევროპულ სამეცნიერო თეორიებთან.
სამუშაო ენა: ინგლისური
დრო: 5 ოქტომბერი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ ლორან ჯიზონის ლექცია „ჰელიოსეისმოლოგიის მიღწევები“
2018-10-08 16:00
8 ოქტომბერს, 16:00 სააათზე, ილიას სახელმწიფო უნივერსიტეტის E 207 აუდიტორიაში გაიმართება პროფესორ ლორან ჯიზონის საჯარო ლექცია თემაზე: „ჰელიოსეისმოლოგიის მიღწევები“.
ლორან ჯიზონი არის გოტინგენის უნივერსიტეტის პროფესორი და მაქს პლანკის მზის სისტემის კვლევის ინსტიტუტის დირექტორი.
თემის მოკლე აღწერა
მზის წიაღის შესწავლა ძალიან მნიშვნელოვანია მრავალი მიზეზის გამო. განსაკუთრებით საინტერესოა შეფასება კონვექციურ ზონაში არსებული დინებებისა, რომლებიც წარმოშობენ მაგნიტურ ველებს. მზის რხევები საშუალებას გვაძლევს დავინახოთ, რა ხდება მზის ზედაპირის ქვეშ, დაახლოებით ისე, როგორც გეოფიზიკოსები იკვლევენ დედამიწის წიაღს მიწისძვრების საშუალებით. მოხსენება შეეხება ჰელიოსეისმოლოგიის უახლეს მიღწევებს მზის წიაღში არსებული დინებებისა და მათი 11-წლიან ციკლზე დამოკიდებულების შესწავლაში.
სამუშაო ენა: ინგლისური
დრო: 8 ოქტომბერი, 16 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საერთაშორისო კონფერენცია „დაავადებები ველურ ცხოველებში და სახეობათა კონსერვაცია“
2018-10-11 10:00
11-12 ოქტომბერს, 10:00-დან 15:00 საათამდე, ილიას სახელმწიფო უნივერსიტეტის G106 აუდიტორიაში გაიმართება საერთაშორისო კონფერენცია „დაავადებები ველურ ცხოველებში და სახეობათა კონსერვაცია“. თბილისის ზოოლოგიური პარკის მიერ ორგანიზებული კონფერენცია ტარდება ილიას სახელმწიფო უნივერსიტეტის მხარდაჭერით.
კონფერენციაში მონაწილეობას მიიღებენ უტრეხტის, ტურინის, სიენას, ილიას სახელმწიფო უნივერსიტეტის პროფესორები, ბუნების დაცვის მსოფლიო კავშირის (IUCN) სახეობათა გადარჩენის კომისიის წევრები, სახეობათა კონსერვაციის ცენტრი -NACRES-ი და თბილისის ზოოლოგიური პარკი.

მომხსენებლები წარმოადგენენ ინფორმაციას სხვადასხვა დაავადების გავრცელებისა და მათი დეტექციის შესახებ ველურ სახეობებში (როგორც ხმელეთის, ისე წყლის), დაავადებების გამომწვევი მიზეზების შესწავლის მნიშვნელობაზე იშვიათი სახეობების კონსერვაციისთვის;
მოხსენებები გაკეთდება მთის ჩლიქოსნების მდგომარეობაზე და მათი შენარჩუნების გზებზე;
გაიმართება სემინარი, რომელიც მიეძღვნება მთის ჩლიქოსნებისთვის კონსერვაციული ქმედებების დაგეგმვას (12 ოქტომბერს, შესვენების შემდეგ).

მომხსენებლები:

პროფ. ლუკა როსი(ტურინის უნივერსიტეტი)

მთის ჩლიქოსნების (Caprinae) ძირითადი დაავადებების მიმოხილვა

პროფ. ანდრეა გრონე (უტრეხტის უნივერსიტეტი)

გარეულ ცხოველთა ჯანმრთელობაზე დაკვირვება ნიდერლანდებში – რანავირუსით გამოწვეული დაავადებები ამფიბიებში

პროფ. მარია კიკი (უტრეხტის უნივერსიტეტი)

ნიდერლანდებში გავრცელებული გარეულ ცხოველთა დაავადებები

პროფ. სანდრო ლოვარი (სიენას უნივერსიტეტი, ბუნების დაცვის მსოფლიო კავშირის-IUCN-Caprinae სპეციალისტთა ჯგუფის თავმჯდომარე)

კლიმატის ცვლილება, როგორც მთის ჩლიქოსნებზე მოქმედი პოტენციური საფრთხე

დოქტ. ზურაბ ჯავახიშვილი (ილიას უნივერსიტეტი)

ფრინველის გრიპის ვირუსის შესწავლა საქართველოს გარეულ ფრინველებში

ივანე დარასელია (თბილისის ზოოლოგიური პარკი)

ველურ ცხოველთა იმობილიზაციის მეთოდები

ლევან ნინუა (ილიას უნივერსიტეტი)

შავი ზღვის ვეშაპისნაირების გამორიყვა: მიზეზები ძიებაში

ბეჟან ლორთქიფანიძე (ნაკრესი)

აღმოსავლეთ კავკასიური ჯიხვის მონიტორინგი ლაგოდეხის დაცულ ტერიტორიებზე

ნიკა ქერდიყოშვილი (თბილისის ზოოპარკი)

დასავლეთ კავკასიური ჯიხვის გავრცელება და სტატუსი

პროფ. ზურაბ გურიელიძე (თბილისის ზოოპარკი, ილია სახელმწიფო უნივერსიტეტი)

მთის ჩლიქოსნების კონსერვაცია საქართველოში

კონფერენციის სამუშაო ენები: ინგლისური, ქართული
დრო: 11-12 ოქტომბერი, 10:00-15:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

თბილისის „ბიგ ბენდის“ კონცერტი ილიაუნიში
2018-10-11 13:00 - 15:00
11 ოქტომბერს, 13:00 საათზე, ახალი სასწავლო წლის დაწყებასთან დაკავშირებით ილიას სახელმწიფო უნივერსიტეტის B201 დარბაზში გაიმართება თბილისის მერიის „ბიგ ბენდის“ კონცერტი.
კონცერტში მონაწილეობას მიიღებენ თბილისის მერიის „ბიგ ბენდის“ სოლისტები:

მაია ბარათაშვილი
მარიკო ებრალიძე
ნესტან ჯიბლაძე
ნინი გველესიანი
ზაურ შავგულიძე
გიორგი სუხიტაშვილი
ვასილ დოლიძე
თემო საჯაია

დრო: 11 ოქტომბერი, 13:00 საათი
ადგილმდებარეობა: B201 დარბაზი (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ ნებაჰატ ავჯიოღლუს საჯარო ლექცია
2018-10-12 17:00
12 ოქტომბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პროფესორი ნებაჰატ ავჯიოღლუ წაიკითხავს საჯარო ლექციას თემაზე: „მეჩეთის მოდერნისტული და თანამედროვე არქიტექტურის მაგალითები ევროპაში, რუსეთსა და თურქეთში“
ინფორმაცია მომხსენებლის შესახებ
პროფესორი ნებაჰატ ავჯიოღლუ (Nebahat Avcıoğlu) არის ხელოვნებათმცოდნე და ისლამური არქიტექტურის სპეციალისტი. მისი ბოლო ნაშრომი ეხება ევროპაში არსებულ მეჩეთ-მუზეუმებს. ეს უჩვეულო ნაგებობები ჰიბრიდული ხასიათისაა და, როგორც მკვლევარი თვლის, ისინი ითავსებენ დიალექტიკურად განსხვავებულ თეოლოგიურ და სამოქალაქო ფუნქციებს. ნაშრომში განხილულია ასეთი ტიპის ორი ნაგებობა: ვათანის მემორიალური კომპლექსი დაღესტანში (არქ. კ. კარიმოვი, 2004 წ.) და გოტლიბ ლაიტნერის მიერ აგებული აღმოსავლეთმცოდნეობის ინსტიტუტი და შაჰ-ჯაჰანის მეჩეთი ლონდონში (1889 წ.).
სამუშაო ენა: ინგლისური
დრო:12 ოქტომბერი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია „ერთი არქეოლოგიური ნივთის ფუნქციის განსაზღვრისათვის“
2018-10-12 17:00
12 ოქტომბერს, 17:00 საათზე, ილიას სახელმწიფო უნივერსიტეტის E 207 აუდიტორიაში პროფ. პაატა ბუხრაშვილი წაიკითხავს საჯარო ლექციას თემაზე: „ერთი არქეოლოგიური ნივთის ფუნქციის განსაზღვრისათვის (ნაზარლების ნაქალაქარში მიმდინარე არქეოლოგიური გათხრების შუქზე)“.
მომხსენებელი ისაუბრებს ნაქალაქარში აღმოჩენილი სამლოცველოს განძში შემავალ ბრინჯაოს მახვილის იმიტაციების სავარაუდო ფუნქციაზე.
დრო: 12 ოქტომბერი, 17:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა პროექტის „შეფასების მექანიზმები უმაღლეს საგანმანათლებლო დაწესებულებებში ახლებური სასწავლო გარემოს ჩამოსაყალიბებლად“ ფარგლებში
2018-10-15 15:00
15 ოქტომბერს, 15 საათზე, ილიას სახელმწიფო უნივერსიტეტის E 207 აუდიტორიაში გაიმართება საინფორმაციო შეხვედრა პროექტის „შეფასების მექანიზმები უმაღლეს საგანმანათლებლო დაწესებულებებში ახლებური სასწავლო გარემოს ჩამოსაყალიბებლად (ASSET)“ ფარგლებში.
შეხვედრაზე წარმოდგენილი იქნება პროექტის მიზნები და ამოცანები, პროექტის ფარგლებში განხორციელებული და დაგეგმილი ღონისძიებები.
განათლების სკოლა 2018-2019 სასწავლო წლის შემოდგომის სემესტრიდან განათლების მიმართულების საბაკალავრო პროგრამაზე იწყებს პროექტის ფარგლებში შემუშავებული განმავითარებელი შეფასების მიდგომის – „კრიტიკული მეგობარი“ და მისი შესაბამისი ინსტრუმენტების პილოტირებას. საინფორმაციო შეხვედრაზე წარმოდგენილი იქნება ასევე პილოტირების გეგმა.
შეგახსენებთ, რომ ილიას სახელმწიფო უნივერსიტეტი 2017 წლიდან არის ჩართული პროექტში „შეფასების მექანიზმები უმაღლეს საგანმანათლებლო დაწესებულებებში ახლებური სასწავლო გარემოს ჩამოსაყალიბებლად (ASSET)“ Erasmus+ -ის ინსტიტუციური თანამშრომლობის ფარგლებში, რომელიც მიზნად ისახავს სტუდენტის საჭიროებაზე ორიენტირებული სწავლებისა და შეფასების ახლებური სისტემის განვითარებას და მის ჩაშენებას სასწავლო პროგრამებში.
დრო: 15 ოქტომბერი, 15 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დაინტერესების შემთხვევაში გთხოვთ, დარეგისტრირდეთ ელექტრონულ პორტალზე.

კრებულის „საზრისები“ პრეზენტაცია „ლიგამუსში“
2018-10-15 18:00
15 ოქტომბერს, ორშაბათს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება კრებულის „საზრისები” პრეზენტაცია. წიგნის იდეის ავტორი, შემდგენელი და რედაქტორია გია მურღულია.
კრებულში სასკოლო პროგრამისთვის მნიშვნელოვანი ნიმუშების, ერთი და იმავე ტექსტის შესახებ, წარმოდგენილია განსხვავებული ხედვისა და თვალსაზრისის წერილები, რომელთა დიდი უმრავლესობა ავტორებმა სპეციალურად ამ კრებულისთვის დაწერეს.
პრეზენტაციას გაუძღვებიან წიგნის ავტორები: გია მურღულია, ლევან ცაგარელი, მერაბ ღაღანიძე.
შეხვედრის მოდერატორია თინათინ ქავთარაძე.
დრო: 15 ოქტომბერი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

„რენე დეკარტი. ფილოსოფიური ტრაქტატები" – „ფილოსოფიური ბიბლიოთეკის“ მე-10 წიგნის პრეზენტაცია
2018-10-17 16:00
9 ოქტომბერს, 18:00 საათზე, წიგნის სახლში „ლიგამუსი“ გაიმართება სავლე წერთლის ფილოსოფიის ინსტიტუტის თარგმანების სერიის „ფილოსოფიური ბიბლიოთეკის” მე-10 წიგნის – „რენე დეკარტი. ფილოსოფიური ტრაქტატები” – პრეზენტაცია. გადამუშავებული გამოცემა მოიცავს დეკარტის არა მხოლოდ აქამდე ნათარგმნ ფილოსოფიურ ტექსტებს, არამედ ახალ თარგმანსაც ტრაქტატისა „წესები გონების წარმართვისათვის”. ამიტომ კრებული მკითხველს შესაძლებლობას აძლევს, გაეცნოს დეკარტის ხუთივე ფილოსოფიურ ტრაქტატს (წესები გონების წარმართვისათვის, მსჯელობა მეთოდის შესახებ, მეტაფიზიკური მედიტაციები, ფილოსოფიის საწყისები, სულის ვნებანი).
გამოცემის სპეციფიკის შესახე

შეხვედრა ხელოვნურ ინტელექტზე მომუშავე სტარტაპთან Pulsar Ai
2018-10-17 19:00
17 ოქტომბერს, 19:00 საათზე, ილიას სახელმწიფო უნივერსიტეტის E 207 აუდიტორიაში გაიმართება შეხვედრა კომპანიასთან Pulsar Ai.
ტექნოლოგიების განვითარება ადამიანების ცხოვრებას ყოველდღიურად ამარტივებს. იქმნება ახალი ელექტროძრავიანი მანქანები, 3D პრინტერები, რომლებიც ადამიანის ორგანოებს ბეჭდავენ, ჭკვიანი სახლები, რომელთა მართვაც მსოფლიოს ნებისმიერი წერტილიდან შეგვიძლია.
ხელოვნური ინტელექტი ის მიმართულებაა, რომელიც ინდუსტრიის ბევრის სფეროს ძირფესვიანად შეცვლას გეგმავს. სწორედ ამიტომ გელოდებით ილიას სახელმწიფო უნივერსიტეტის ზუმაუთ პრე-აქსელერატორის მიერ ორგანიზებულ ”Inspire Me” შეხვედრაზე, რომელზეც სტუმრად გვეყოლება ხელოვნურ ინტელექტზე მომუშავე სტარტაპი Pulsar Ai.
ჩვენს ინტერაქციულ შეხვედრაზე შესაძლებლობა გექნებათ, თქვენთვის საინტერესო ყველა კითხვაზე პრაქტიკული და ამომწურავი პასუხი მიიღოთ.
გთხოვთ, შეავსოთ სარეგისტრაციო ფორმა
დრო: 17 ოქტომბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი

საუბრები ფსიქიკურ ჯანმრთელობაზე: სტიგმა და ფსიქიკური ჯანმრთელობა
2018-10-17 19:00
ილიას სახელმწიფო უნივერსიტეტის პროფესორები ნინო მახაშვილი და ჯანა ჯავახიშვილი იწყებენ შეხვედრების ციკლს „საუბრები ფსიქიკურ ჯანმრთელობაზე“.
17 ოქტომბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ფსიქიკური ჯანმრთელობის საერთაშორისო კვირეულის ფარგლებში გამართება პირველი შეხვედრა თემაზე „სტიგმა და ფსიქიკური ჯანმრთელობა“.
მომხსნებელები ისაუბრებენ ფსიქიკურ ჯანმრთელობასა და მის ინდიკატორებზე, ფსიქიკური აშლილობის გავრცელებულ ფორმებზე, იმ ბარიერებზე, რომელთაც ადამიანების ცხოვრებაში ქმნის სტიგმა და თვითსტიგმა, ამ ბარიერებისა და შესაბამისი პრობლემების გადალახვის მეთოდებზე, ფსიქიკური ჯანმრთელობის პრობლემების მქონე ადამიანთა ცხოვრების ხარისხის გაუმჯობესების გზებზე.
დრო: 17 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

აღმოსავლეთ ევროპის ნიდერლანდისტების გაერთიანების კოლოკვიუმი „კულტურული იდენტობა და ენა“
2018-10-18 10:00
18-20 ოქტომბერს ილიას სახელმწიფო უნივერსიტეტში გაიმართება აღმოსავლეთ ევროპის ნიდერლანდისტების გაერთიანების კოლოკვიუმი „კულტურული იდენტობა და ენა“. ღონისძიებაში მონაწილეობას მიიღებენ სომხეთის, ბელარუსისა და რუსეთის უნივერსიტეტების ნიდერლანდური ენის მასწავლებლები.
19 ოქტომბერს კოლოკვიუმს გახსნიან ნიდერლანდური ენის კავშირის მრჩეველი ინგრიდ დეხრავე და მეცნიერებათა და ხელოვნების ფაკულტეტის დეკანი გიორგი გვალია, დაესწრება ნიდერლანდების სამეფოს ელჩი საქართველოში იოს დაუმა.
კოლოკვიუმს სრულად აფინანსებს ბელგიურ-ნიდერლანდური ორგანიზაცია ნიდერლანდური ენის კავშირი.

სამუშაო ენა: ნიდერლანდური
დრო და ადგილმდებარეობა:
18 ოქტომბერი, 10.00-14.00 საათი, S 507 აუდიტორია (გიორგი წერეთლის ქ. N3), ილიას სახელმწიფო უნივერსიტეტი
19 ოქტომბერი, 10.00-18.00 საათი, S 507 აუდიტორია
20 ოქტომბერი, 10.00-13.00 საათი, S 503-507 აუდიტორიები (გიორგი წერეთლის ქ. N3), ილიას სახელმწიფო უნივერსიტეტი

„ეს არის ძლიერი სქესი. ქალები ფსიქოანალიზში“ – გამოფენის პრეზენტაცია ილიაუნიში
2018-10-19 18:30
19 ოქტომბერს, 18:30 საათზე, ილიას სახელმწიფო უნივერსიტეტის B 201დარბაზში გაიმართება ზიგმუნდ ფროიდის მუზეუმის გამოფენის – „ეს არის ძლიერი სქესი. ქალები ფსიქოანალიზში“ – პრეზენტაცია.
გამოფენამ, რომელიც 2015 წლის ოქტომბრიდან 2016 წლის ივლისამდე ვენის ფროიდის მუზეუმში იყო წარმოდგენილი, დიდი წარმატებით მოიარა ევროპის რამდენიმე ქვეყანა.
გამოფენის მიზანია, საზოგადოებას გაახსენოს/გააცნოს ზიგმუნდ ფროიდის თანამედროვე 6 ქალი – პრაქტიკოსი და თეორეტიკოსი ფსიქოანალიტიკოსი – რომელთაც დიდი წვლილი შეიტანეს ფსიქოანალიზის განვითარებაში, თუმცა მათ შესახებ ძალიან ცოტაა ცნობილი. ესენი არიან: მარი ბონაპარტი, ჰელენე დოიჩი, ემა ეკშტაინი, ანა ფროიდი, ლუ ანდრეას-სალომე და საბინა შპილრაინი.
პრეზენტაციას მოხსენებით გახსნის გამოფენის იდეის ავტორი და კურატორი, ფროიდის მუზეუმის სამეცნიერო ხელმძღვანელი დოქტ. დანიელა ფინცი, რომელიც ილიაუნის ავსტრიული კულტურის ცენტრის მოწვევით ჩამოდის საქართველოში.
ღონისძიებას დაესწრება ავსტრიის საგანგებო და სრულუფლებიანი ელჩი საქართველოში დოქტ. არად ბენკო.

დრო: 19 ოქტომბერი, 18:30 საათი
ადგილმდებარეობა: B 201აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
სამუშაო ენა: ინგლისური (თანმიმდევრული ქართული თარგმანით)
დასწრება თავისუფალია.
2018

ტრენინგი თემაზე „საყოველთაო კრეატივი“
2018-10-22 10:00
22 ოქტომბერს, 10:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ზუმაუთ პრე-აქსელერატორი უმასპინძლებს კოტე იანტბელიძეს, რომელიც ჩაატარებს ტრენინგს თემაზე: „საყოველთაო კრეატივი“.
ინოვაციური აზროვნება და, შესაბამისად, ინოვაციური პროდუქტის შექმნა სხვა არაფერია, თუ არა არსებული პროდუქტის კრეატიული რაკურსით დანახვა და არსებული პრობლემის კრეატიული გადაჭრის გზის მოძებნა.
კრეატიულობა არ არის მხოლოდ თანდაყოლილი ნიჭი, რომელიც მხოლოდ რჩეულთა ხვედრია. ინდივიდუალურად საკუთარ თავზე მუშაობითა და დაუღალავი შრომით შესაძლებელია ყველა მსურველმა გამოიმუშაოს კრეატიული აზროვნებისთვის საჭირო უნარ-ჩვევები.
ინოვაციური აზროვნება განსაკუთრებით დღეს არ შეიძლება ცალკე მდგომ კატეგორიად განვიხილოთ. პირიქით, ინოვაციური აზროვნება პროდუქტიულ ნაყოფს მხოლოდ კრეატიულ აზროვნებასთან სინთეზში ქმნის.
ტრეინინგი ორიენტირებული იქნება კრეატიული და ინოვაციური იდეების გენერირების უნარ-ჩვევებზე.
გელოდებით ძალიან საინტერესო საკითხებით!
რეგისტრაციისთვის ეწვიეთ ბმულს.

დრო: 22 ოქტომბერი, 10:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი

საჯარო ლექცია „ტყის მდგრადი მართვა და ზრდის მოდელები“
2018-10-22 11:00
22 ოქტომბერს, 11 საათზე, ილიას სახელმწიფო უნივერსიტეტი G 106 აუდიტორიაში გაიმართება საჯარო ლექცია თემაზე: „ტყის მდგრადი მართვა და ზრდის მოდელები“.
მომხსენებლები:

გიგია ალექსიძე – საქართველოს გარემოს დაცვისა და სოფლის მეურნეობის სამინისტრო
„საქართველოში ტყის მდგრადი მართვის კრიტერიუმები და ინდიკატორები“
ლარს დროსლერი – ილიას სახელმწიფო უნივერსიტეტი
„საქართველოში ტყის ზრდის შეფასებისთვის ხელმისაწვდომი ინფორმაცია“
მარტინ გუდე – შვედეთის აგრარულ მეცნიერებათა უნივერსიტეტი
„ახალი თაობის ზრდის მოდელები“
თემის მოკლე აღწერა:
საქართველოში ტყის მდგრადი მართვის კრიტერიუმებისა და ინდიკატორების, ასევე ქვეყნის ტყისა და მიწათსარგებლობის ატლასის (https://atlas.mepa.gov.ge/) წარდგენის შემდეგ მომხსნებლები განიხილავენ, როგორ შეიძლება აღნიშნული ინდიკატორების დაკავშირება ტყისა და მიწათსარგებლობის ატლასთან. ღონისძიების მეორე ნაწილში ისაუბრებენ ტყის ზრდის მოდელების ასაგებად საჭირო და ხელმისაწვდომ ინფორმაციაზე, როგორებიცაა მოპოვების ცხრილები, დისტანციური ზონდირების, ტყის ეროვნული ინვენტარიზაციისა და დენდროქრონოლოგიური მონაცემები და სხვ. დასასრულ წარმოადგენენ ტყის ზრდის მოდელირების უახლეს მიდგომებს, რომლებიც მიზნად ისახავს გადაწყვეტილების მიღების ხელშეწყობას ტყის მდგრადი მართვის პროცესში.
სამუშაო ენა: ინგლისური
დრო: 22 ოქტომბერი, 11:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ჰანს ულრიხ გუმბრეხტის საჯარო ლექცია
2018-10-22 18:00
22 ოქტომბერს, 18:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ პროფესორი ჰანს ულრიხ გუმბრეხტი წაიკითხავს საჯარო ლექციას „აქვს და სჭირდება თუ არა სილიკონის ველს ეპისტემოლოგია?“ (“Does Silicon Valley Have and Need An Epistemology?“).
ფილოსოფოსი ჰეგელი ოცდამეერთე საუკუნეში რომ დაბრუნებულიყო და კვლავ დაესვა თავისი აკვიატებული შეკითხვა – „სად მყოფობს გონი?“, იძულებული იქნებოდა, ყურადღება მიეპყრო ავანგარდისტი ინჟინრებისკენ, რომლებიც სილიკონის ველზე ხელოვნურ ინტელექტს ქმნიან. ტრადიციული აზროვნების ინტელექტუალებს შორის მათ ძალიან ცუდი რეპუტაცია აქვთ, ვინაიდან ისინი ვერ თავსდებიან აზროვნების იმ დამკვიდრებულ ჩარჩოებში, რომლებიც ბევრი ჩვენგანისთვის „ფილოსოფიასთან“ ასოცირდება.
თუმცა, სჭირდებათ კი მათ გონების ეპისტემოლოგიური ჩარჩო? რა არის მათი საოცარი და საშიში პროდუქტიულობის მიზეზი?
მომხსენებლის შესახებ:
ილიას სახელმწიფო უნივერსიტეტის საპატიო დოქტორი, პროფესორი ჰანს ულრიხ გუმბრეხტი დღეს ერთ-ერთი ყველაზე ცნობილი და გავლენიანი ლიტერატურათმცოდნე და კულტურის თეორეტიკოსია. ის არის სტენფორდის უნივერსიტეტის პროფესორი, როგორც ფრანგული, ესპანური, გერმანული და პორტუგალიური ლიტერატურის, ისე ევროპული ფილოსოფიური ტრადიციის მცოდნე და სპეციალისტი. მას ეკუთვნის წიგნები: „ფილოლოგიის ძალა“, „1926. ცხოვრება დროის ზღვარზე“, „ათლეტური მშვენიერების ქება“, „დიდი რომანისტების ცხოვრება და სიკვდილი”, „დასწრებულობის წარმოება“ და სხვა მრავალ ენაზე თარგმნილი ნაშრომები.

სამუშაო ენა: ინგლისური
დრო: 22 ოქტომბერი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: „Star ექსპერიმენტი მძიმე იონების რელატივისტურ ამაჩქარებელზე“
2018-10-22 19:00
22 ოქტომბერს, 19:00 საათზე, ილიას სახელმწიფო უნივერსიტეტის E 207 აუდიტორიაში გაიმართება ირაკლი ჩაკაბერიას საჯარო ლექცია თემაზე: „Star ექსპერიმენტი მძიმე იონების რელატივისტურ ამაჩქარებელზე“
თემის მოკლე აღწერა
მძიმე იონების რელატივისტური ამაჩქარებელი ამჟამად ერთადერთი მოქმედი მაღალი ენერგიის ამაჩქარებელია აშშ-ში. მისი გამოყენებით აღმოაჩინეს ნივთიერების ახალი მდგომარეობა – კვარკ-გლუონური პლაზმა. დღესდღეობით RHIC-ის გამოყენება მხოლოდ ერთი დიდი ექსპერიმენტით – STAR (Silicon Tracker At RHIC)-ით გრძელდება. STAR-ის ერთ-ერთი მთავარი დანიშნულებაა კვარკ-გლუონური პლაზმის თვისებების შესწავლა. ნებისმიერი ნივთიერების ერთ-ერთი მნიშვნელოვანი მახასიათებელია მისი ფაზური მდგომარეობები და მათი ცვლა, რომელიც კრიტიკული წერტილით ხასიათდება. კვარკ-გლუონურ პლაზმასაც შესაძლოა, როგორც მრავალი არსებული თეორია წინაწარმეტყველებს, აღმოაჩნდეს ასეთი კრიტიკული წერტილი და მისი აღმოჩენა STAR-ისა და RHIC-ის მომავალი ორი წლის მთავარი ამოცანაა.
ქართული უნივერსიტეტები და მათი სამეცნიერო ჯგუფები საკმაოდ კარგად იცნობენ და ჩართულები არიან მაღალი ენერგიების ნაწილაკთა ფიზიკის მრავალ საერთაშორისო ექპერიმენტში, როგორებიც არის, მაგალითად, CERN-ის დიდ ადრონულ ამაჩქარებელზე მომუშავე ექსპერიმენტები. თუმცა STAR-ით, მიუხედავად თავის სფეროში ძალიან დიდი გავლენისა და უნიკალურობისა, ქართული ჯგუფები ნაკლებად არიან დაინტერესებულები.
კოლოკვიუმზე განხილული იქნება STAR ექსპერიმენტი, მისი მიღწევები და მომავალი გეგმები.
დრო: 22 ოქტომბერი,19:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. № 3/5), ილიას სახელმწიფო უნივერსიტეტი
დასწრება თავისუფალია.
